**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2015. április 15-i ülésére**

**Tájékoztató az ápolási díjra vonatkozó jelenleg hatályos jogszabályi rendelkezésekről**

Szombathely Megyei Jogú Város Közgyűlése Oktatási és Szociális Bizottsága a 70/2015. (II.25.) számú határozatában felkérte az Egészségügyi és Közszolgálati Osztályt, hogy adjon tájékoztatást a jelenleg hatályos ápolási díjra vonatkozó jogszabályi rendelkezésekről.

Fentiekre tekintettel az Osztály az alábbiakról tájékoztatja a Bizottságot:

I. A szociális igazgatásról és szociális ellátásokról szóló 1993. évi III. törvény (továbbiakban: Szt.) 40-44. §-aiban szabályozza az ápolási díjra való jogosultság feltételeit. A törvényi rendelkezés értelmében a járási hivatal a Ptk. 8:1. § (1) bekezdés 2. pont szerinti hozzátartozó (a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő és a testvér; az élettárs, az egyeneságbeli rokon házastársa, a házastárs egyeneságbeli rokona és testvére, és a testvér házastársa) részére, amennyiben állandó és tartós gondozásra szoruló súlyosan fogyatékos (mozgássérült, látás-, hallás- vagy értelmi fogyatékos), illetve tartósan beteg (előreláthatóan három hónapnál hosszabb időtartamban gondozást igénylő) 18 év alatti személy gondozását, ápolását végzi ápolási díjat állapít meg.

Fenti támogatáson kívül, a járási hivatal a törvényben meghatározott feltételek fennállása esetén kiemelt ápolási díjra-, illetve emelt összegű ápolási díjra való jogosultságot is megállapíthat.

II. A 2015. február 28. napján hatályos Szt. 43/B. §-a rendelkezett arról, hogy a települési önkormányzat képviselő-testülete – az önkormányzati rendeletben meghatározott feltételek szerinti - méltányos ápolási díjat állapíthatott meg. Az akkor hatályos szociális igazgatásról, a gyermekek védelméről és az egyes szociális ellátási formák szabályairól szóló 13/1993. (IV.29.) önkormányzati rendelet tartalmazta a méltányos ápolási díjra vonatkozó rendelkezéseket, melynek a 6/2011. (III.02.) rendelettel történő módosítását követően 2011. március 1. napjától ápolási díj nem állapítható meg.

A módosítás szabályozta azt is, hogy akkor volt jogosult ápolási díjra a hozzátartozó, ha az ápolásra szoruló ellátása a Pálos Károly Szociális Szolgáltató Központ és Gyermekjóléti Szolgálat által biztosított házi segítségnyújtás keretében nem megoldható,

vagy az ápolási díjat igénylő közeli hozzátartozón kívül, az ápolttal közös háztartásban rendszeres pénzellátásban részesülő, az ápolási, gondozási feladatok elvégzésére képes hozzátartozó lakik.

III. A méltányos ápolási díjban részesülők száma 2011. márciusában 80 fő volt, majd a fenti szabályozást követően lefolytatott felülvizsgálat után, tekintettel arra, hogy a gondozást sok esetben házi segítségnyújtás keretében sikerült megoldani, vagy az ápoltak részére fogyatékosságuk alapján alanyi ápolási díj került megállapításra, a jogosultak száma jelentősen lecsökkent (30 főre).

Az évek során, a már megállapított méltányos ápolási díjak fokozatosan megszűntetésre kerültek a jogszabályban meghatározott okok bekövetkezése (ápolt személy meghalt, az ápoló elhelyezkedett, alanyi ápolási díjra lett jogosult stb.) miatt, így 2015. február 28. napján már csak 7 fő részesült méltányos ápolási díjban.

2015. március 1. napjától megszűnt az Szt. szerinti méltányos ápolási díj, azonban Szombathely Megyei Jogú Város Önkormányzata Közgyűlésének a települési támogatás keretében nyújtott ellátások és a szociális szolgáltatások helyi szabályozásáról szóló 8/2015. (II.27.) önkormányzati rendelete továbbra is biztosít ápolási támogatást a 2015. március 1-jét megelőzően önkormányzati ápolási díjban részesülő 7 fő részére, a korábban is folyósított havi nettó 21.240 Ft összegben.

Az ápolási díj kifizetésére fordított önkormányzati kiadások alakulását az alábbi táblázat tartalmazza:

|  |  |  |
| --- | --- | --- |
| ÉV | ÖSSZEG | FŐ |
| 2010 | 39.391.000,-Ft | 80 |
| 2011 | 24.157.000,-Ft | 29 |
| 2012 | 8.412.000,-Ft | 20 |
| 2013 | 4.972.000,-Ft | 14 |
| 2014 | 4.262.160,-Ft | 14 |
| 2015 | 1.982.400,-Ft | 7 |

IV. A korábban méltányos ápolási díjban részesülő személyek esetében megállapítható, hogy az ellátást főleg a jövedelemmel nem rendelkező munkanélküli személyek igényelték, hisz az ápolási díj egészségügyi ellátás igénybevételére jogosított, illetve szolgálati időnek is minősült. Kevés számban voltak csak azok az igénylők, akik munkahelyükön fizetetlen szabadságot vettek ki, vagy felmondtak az ápolási feladatok ellátása érdekében.

2012. december 31. napjáig az alanyi ápolási díjak megállapítása jegyzői hatáskör volt, ez azonban 2013. január 1. napján átkerült a járási hivatalokhoz. Ekkor 201 fő szombathelyi lakos részesült alanyi ápolási díjban, míg jelenleg a Vas Megyei Kormányhivatal Szombathelyi Járási Hivatala összesen 264 fő szombathelyi lakos részére folyósít valamilyen jogcímen ápolási díjat. Megállapítható tehát, hogy nőtt az ápolási díjat igénylők, s az arra jogosultak száma is.

V. A megyei jogú városok települési támogatásokról szóló önkormányzati rendeleteit áttekintve, 2015. március 1. napjától ápolási feladatok ellátásával kapcsolatos rendszeres települési támogatást biztosító városok körétaz alábbi táblázat szemlélteti:

|  |
| --- |
| **Megyei jogú városok ápolási támogatása** |
| Város neve | **támogatást biztosítja (igen/nem)** | **jogosultság jövedelemhatára Ft/fő** | **támogatás havi összege (Ft)** |
| Békéscsaba | nem |  |  |
| Debrecen | nem |  |  |
| Dunaújváros | nem |  |  |
| Eger | igen | 105.000,- | minimálbér 20 %-a (21.000,- Ft) |
| Érd | igen | nyugdíjminimum 200%-a (57.000,- Ft) | 25. 000,-Ft  |
| Győr | igen | nyugdíjminimum 300 %(85.500,-Ft) | alapösszeg 80 %-a(23.600,-Ft) |
| Hódmezővásárhely | nem |  |  |
| Kaposvár | igen | új megállapításra nincs lehetőség | alapösszeg 80 %-a (23.600,- Ft)  |
| Kecskemét | igen | háztartás esetén nyugdíjminimum 100 %-a (28.500,- Ft), egyedülálló esetén 150 %-a (42.750,- Ft) | alapösszeg 80 %-a (23.600,- Ft) |
| Miskolc | nem |  |  |
| Nagykanizsa | igen | nyugdíjminimum 200%-a (57.000,- Ft) | nyugdíjminimum 90%-a (25.650,- Ft) |
| Nyíregyháza | igen | család esetén nyugdíjminimum 150 %-a (42.750,- Ft), egyedülálló esetén 170 %-a (48.450,-Ft) | Nyugdíjminimum 100 %-a (28.500,- Ft) |
| Pécs | igen | család esetén nyugdíjminimum 100 %-a (28.500,- Ft), egyedülálló esetén 150 %-a (42.750,- Ft) | 22.500,- Ft |
| Salgótarján | nem |  |  |
| Sopron | igen | nincs | 29.500,- Ft |
| Szeged | nem |  |  |
| Székesfehérvár | nem |  |  |
| Szekszárd | igen | nyugdíjminimum 150 %-a (42.750,- Ft) | alapösszeg 80 %-a (23.600,- Ft) |
| Szolnok | nem |  |  |
| Szombathely | igen | új megállapításra nincs lehetőség | alapösszeg 80 %-a (23.600,-Ft)  |
| Tatabánya | igen | nyugdíjminimum 150 %-a (42.750,- Ft) | nyugdíjminimum 90%-a (25.650,- Ft) |
| Veszprém | nem |  |  |
| Zalaegerszeg | nem |  |  |

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. április „ ”.

 **/: Koczka Tibor:/**

HATÁROZATI JAVASLAT

**…/2015. (IV.15.) OSzB. sz. határozat**

Az Oktatási és Szociális Bizottság az ápolási díjra vonatkozó jelenleg hatályos jogszabályi rendelkezésekről szóló tájékoztatót megtárgyalta, és azt elfogadta.

**Felelősök:** Rettegi Attila, az Oktatási és Szociális Bizottság elnöke

 /a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** 2015. április 15.